Z anglického originálu Janice Hallett: THE APPEAL,

ktorý vyšiel vo vydavateľstve VIPER, part of Serpent’s Tail,

an imprint of Profile Books Ltd, Londýn 2021,

preložila Simona Klimková.

Vyšlo vo Vydavateľstve TATRAN, Bratislava 2022 ako 5364. publikácia 

a 38. zväzok edície Mimo zákona.

Vydanie I.

Prebal a väzbu navrhol Peter Zentko.

Zodpovedná redaktorka Katarína Vilhanová

Jazykoví redaktori Ivana Fábryová, David Grich

Technický redaktor Peter Zentko

Sadzba RS Servis, Bratislava

Vytlačil FINIDR, s.r.o., Český Těšín.

www.slovtatran.sk

:: knihy pre hodnotnejší život

All rights reserved.

Copyright © Janice Hallett, 2021

Translation © Simona Klimková 2022

Slovak edition © Vydavateľstvo TATRAN 2022

ISBN 978-80-222-1368-4

Vytvorenie elektronickej verzie Dibuk, s. r. o., 2022

Pre divadelný súbor Raglan

Sandra, doručte to, prosím, Femı˙mu

a Charlotte

Olufemi Hassan

Charlotte Holroydová

Zdravím Vás,

ako som už spomínal, najlepšie bude, ak vôbec nebudete poznať pozadie, kým si neprečítate priložený materiál.

Prosím, majte na pamäti nasledujúce:

1. Podarilo sa nám získať len obmedzený počet emailov, esemesiek a správ, takže korešpondencia nie je úplná.

2. Z väčšej časti je však chronologická.

3. V snahe o vykreslenie kontextu som sem zahrnul aj dodatočný materiál – napríklad novinové výstrižky, aktivity zo sociálnych sietí a iné drobnosti.

4. Ak ešte natrafím na niečo zaujímavé, pošlem Vám to.

Dajte mi vedieť, čo si o tom myslíte.

RT

Roderick Tanner, Kráľovská súdna rada

Senior Partner

Tanner & Dewey, s. r. o.

Femi

Došlo ti to?

Charlotte

Práve som to dostala. Listujem v tom. Je toho dosť. Uf.

Femi

Musíme sa len skoncentrovať, ponoriť sa do toho a získať ucelenú predstavu.

Charlotte

Ale videl si to? Sú to samé emaily a správy. Ktovie, prečo nám Tanner nechce povedať viac? Už teraz ma to zaujíma.

Femi

Možno sa nám snaží vysvetliť, o čom tá práca je. Nie vždy budeme vedieť, čo sa stalo. Potrebujeme len preskúmať rôzne interpretácie, zanalyzovať ich a vyvodiť z toho niečo solídne.

Charlotte

Musím sa odhlásiť. Sústrediť sa. Pokecáme o tom večer?

Femi

Dobrý plán. Poďme na to.

Charlotte

Príjemné čítanie.

MUDr. Sonja Ajanlekoková, bakalár medicíny (Nigéria) 2008, diplom z Kráľovskej vysokej školy pôrodníctva a gynekológie

na adresu Lekári bez hraníc

Budova Orion, 3. poschodie

Jorissenova 49

Braamfontein 2017

Johannesburg

Južná Afrika

27. február 2018

Odporúčanie:

Samantha Greenwoodová pracovala pre Lekárov bez hraníc ako dobrovoľná zdravotná sestra od septembra 2010 do januára 2018. Bola cennou a obľúbenou členkou tímu ženského oddelenia, asistovala pri prenatálnej a popôrodnej starostlivosti, pri nápravách fistúl a pri projektoch sexuálneho vzdelávania vo vidieckych komunitách. Je to čestná, pracovitá a zásadová žena, ktorá sa nebojí vyjadriť svoj názor.

Samantha Greenwoodová tiež vykonávala pohotovostnú lekársku výpomoc v Čade, Južnom Sudáne a Stredoafrickej republike, asistovala pri operáciách vynútených ozbrojeným konfliktom: extrakcie striel, amputácie končatín, odstránenie očí a urgentné ošetrenia rán, z ktorých mnohé sa vykonávali v náročných podmienkach. O jej odbornej príprave a správaní som počula len samé chvály.

Samanthu Greenwoodovú bez váhania odporúčam na pozíciu zdravotnej sestry a ošetrovateľky.

S pozdravom

MUDr. Sonja Ajanlekoková, bakalár medicíny (Nigéria) 2008, diplom z Kráľovskej vysokej školy pôrodníctva a gynekológie, koordinátorka projektu Lekári bez hraníc

Lekári bez hraníc je medzinárodná nezávislá lekárska humanitárna organizácia. Ponúkame pomoc ľuďom v núdzi bez ohľadu na rasu, náboženstvo, pohlavie alebo politickú príslušnosť. Naše konanie sa riadi lekárskou etikou a zásadami neutrality a nestrannosti.

Anglická charitatívna organizácia reg. pod č. 1026588

OD: Isabel Becková

PREDMET: Prepáč!

DÁTUM: 26. marec 2018 o 6.39

KOMU: Martin Hayward

Milý Martin,

prepáč, že Ťa obťažujem. Včera na skúške sa mi nepodarilo porozprávať s Helen. Mohol by si jej, prosím, niečo odkázať? V sobotu sa na predstavenie príde pozrieť moja nová kolegyňa Sam. Bola by som rada, keby sa pridala k súboru Fairway. S divadlom nemá žiadne skúsenosti, navyše posledné roky žila v Afrike, no je vydatá, a tak by sme ich oboch mali podchytiť, kým sú tu noví a nemajú priateľov! Je veľmi milá – zdravotná sestra na geriatrii, takže pracuje na zmeny, búú –, ale jej manžel je pravdepodobne v rovnakom veku (tridsiatnici) a Helen spomínala, že súrne potrebujeme mužov, hlavne ak chceme najbližšie robiť Všetkých mojich synov. To len pre prípad, že by sa s nimi Helen po predstavení rozprávala, aby vedela, že ich má lanáriť ostošesť. Vďaka, Martin. S pozdravom Issy

OD: Martin Hayward

PREDMET: Re: Prepáč!

DÁTUM: 26. marec 2018 o 18.16

KOMU: Isabel Becková

Odkážem. Pozdravujem.

OD: Isabel Becková

PREDMET: Deň po!

DÁTUM: 1. apríl 2018 o 10.45

KOMU: Martin Hayward

Uf! Chvalabohu, že je to za nami. Niežeby sa mi nepáčilo hrať slúžku Edith (páčilo), ale zosúladiť skúšky a učenie sa textu so zmenami, bolo ako snažiť sa žiť dva životy súčasne. V každom prípade, Sam bola z predstavenia nadšená! Asi nechodia často do divadla, lebo sa pýtala, či sme si hru napísali sami. Vysvetlila som jej, že autorom je Noel Coward. Helen sa rozprávala so Sam a s jej manželom (Kel? Kelly?), a ak ich niekto presvedčí, aby sa k nám pridali, tak je to ona. Helen absolútne žiarila, však? Všetci moji kamaráti vraveli, aká bola skvelá. Nikto nechápe, ako dokáže manažovať súbor Fairway, viesť Majer a popritom sa učiť texty. Musíš ju ohromne podporovať, Martin! Pozdrav odo mňa Paige a Jamesa. Včera večer ste boli všetci takí zaneprázdnení, že som ani nemala príležitosť pohovoriť si s Vami! Ste taká roztomilá rodina! Ešte raz vďaka a dúfajme, že Sam s Kelom sa pri ďalšej hre pridajú k Fairway. S pozdravom Issy

OD: Martin Hayward

PREDMET: Re: Deň po!

DÁTUM: 1. apríl 2018 o 19.32

KOMU: Isabel Becková

Vďaka. Pozdravujem.

OD: Admin súboru Fairway

PREDMET: Všetci moji synovia

DÁTUM: 2. apríl 2018 o 11.08

KOMU: Súčasní členovia

Zdravím všetkých,

zatiaľ čo potichu ukladáme Rozmarného ducha na odpočinok, naše myšlienky sa obracajú na ďalšiu inscenáciu. Výbor vybral hru Všetci moji synovia od Arthura Millera. Režírovať bude Martin, asistovať mu bude James. Prosím, majte na pamäti, že pre túto hru budete musieť popracovať na americkom prízvuku. Milujeme výzvy.

Konkurzy sa uskutočnia v nedeľu 8. a v pondelok 9. apríla v pastoračnom centre. Ak by ste chceli priviesť potenciálnych nových členov, smelo do toho. Helen zabezpečí po nedeľňajšom konkurze víno, čipsy atď. Prosím, dbajte na to, aby sa nováčikovia cítili príjemne. Zároveň by som Vás chcel poprosiť, aby rodičia nenosili na konkurzy veľmi malé deti. Martin s Jamesom sa musia sústrediť a nie je reálne, aby drobci vydržali pokojne a potichu sedieť dve hodiny. Ak sa potrebujete večer na konkurzoch prestriedať – jeden večer mama, druhý ocko –, dá sa to zariadiť.

Ešte raz Vám všetkým ďakujeme za úspech Rozmarného ducha. Tešíme sa na stretnutie s Vami všetkými – a ďalšími ľuďmi – ôsmeho.

Výbor súboru Fairway

OD: Isabel Becková

PREDMET: Dnes konkurz!

DÁTUM: 8. apríl 2018 o 7.44

KOMU: Samantha Greenwoodová

Čauko, Sam,

vďaka za včerajšiu výpomoc. Oddelenie je katastrofa, keď je toľko ľudí mimo. Neviem, čo by som si bez Teba počala. Nemáme tu síce toľko levov a tigrov ako v Afrike, ale na geriatrii to vie byť dosť divoké! Hádam si to cez víkend dospala.

Nemôžem sa dočkať, až Ťa s Kelom predstavím divadelnému súboru. Nech Vás neodradí atmosféra na konkurze. Nemusíte hrať – dlhoroční členovia aj tak vždy dostanú tie najlepšie roly, môžete robiť kopu iných vecí. Helen ste už stretli na predstavení, je skvelá a vždy hrá hlavnú rolu –, ale všetci sú naozaj priateľskí a príprava inscenácie je veľmi vzrušujúca. Človek sa cíti ako súčasť komunity; obaja si to užijete, sľubujem. Členstvo vo Fairway mi zachránilo život. Naozaj. Vrelo odporúčam. S pozdravom Issy

OD: Isabel Becková

PREDMET: Všetci moji synovia!

DÁTUM: 9. apríl 2018 o 23.02

KOMU: Martin Hayward

KOMU: James Hayward

Ahojte,

skvelé konkurzy! Aká zaujímavá hra. Dosť vážna, no aj tak sa dá pochopiť. Helen predčítala rolu matky naozaj výborne. Bolo milé vidieť malú Poppy pobehovať okolo. Nemôžem uveriť, že už má dva. Paige bola ako obrázok. Človek by ani nepovedal, že vôbec rodila. A kto by si bol pomyslel, že Helen je už babka?

Moji priatelia Sam a Kel by boli pre súbor veľkým prínosom. Nie som odborníčka, no na to, že nikdy predtým nehral, predčítal rolu syna veľmi dobre. Viem, že nemajú do čoho pichnúť, keďže roky pracovali ako dobrovoľníci v Afrike. Sam naznačila, že nechceli veľmi odísť, takže podľa mňa sa tunajšiemu životu ťažko prispôsobujú. Ale to len medzi nami. Som presvedčená, že ak by mali pocit, že sú tu naozaj vítaní, a dostali by v hre nejaké roly, veľa by to pre nich znamenalo. V každom prípade dúfam, že sa s Helen máte dobre, a teším sa na oznámenie obsadenia. S pozdravom Issy

OD: Isabel Becková

PREDMET: Nejaké novinky?

DÁTUM: 16. apríl 2018 o 13.09

KOMU: Sarah-Jane MacDonaldová

Ahoj, SJ,

máš nejaké správy o hre? Po konkurze som posielala email Martinovi a Jamesovi, ale neodpovedali mi a nechcela som ich znovu obťažovať. Predpokladám, že Helen bude hrať matku, no umieram od zvedavosti, či obsadili aj mojich kamarátov Sam a Kela. S pozdravom Issy

OD: Sarah-Jane MacDonaldová

PREDMET: Re: Nejaké novinky?

DÁTUM: 16. apríl 2018 o 13.22

KOMU: Isabel Becková

Helen by bola dokonalá Kate Kellerová. Má najlepší prízvuk a je v rovnakom veku, nehovoriac o tom, že je naša najcharizmatickejšia herečka.

Sarah-Jane MacDonaldová

OD: Isabel Becková

PREDMET: Re: Nejaké novinky?

DÁTUM: 16. apríl 2018 o 13.34

KOMU: Sarah-Jane MacDonaldová

Ahoj, SJ,

jednoznačne! Helen je pre matku najlepšia voľba. Ani na okamih mi nenapadlo, že by to tak nebolo. Len rozmýšľam, či už obsadili aj ostatné roly. Ide o to, že som Sam a Kela povzbudzovala, aby sa pridali k súboru, a teraz, keď sa preň nadchli, nechcem, aby vychladli. Bolo by milé, keby obaja dostali rolu. Vieš, aké to je, keď je človek niekde nový a nikoho nepozná. Tiež som to kedysi zažila, preto som si ich zobrala pod ochranné krídla, aby si mi rozumela. Dúfam, že sa s Harleym máte dobre. Rastie ako z vody, je to milý mladý muž. Ak sa niečo dozvieš, daj mi vedieť! S pozdravom Issy

OD: Admin súboru Fairway

PREDMET: Obsadenie rolí – Všetci moji synovia

DÁTUM: 17. apríl 2018 o 17.38

KOMU: Súčasní členovia

Prepáčte, u Haywardovcov sa momentálne toho dosť deje, ale aby som nezdržoval, pripájam zoznam obsadených rolí. Dátumy skúšok zatiaľ neviem potvrdiť. Majte so mnou strpenie. Pozdravujem.

Súbor Fairway

Arthur Miller – Všetci moji synovia

Obsadenie

Kate Kellerová Helen Grace-Haywardová

Joe Keller John O’Dea

MUDr. Jim Bayliss Kevin MacDonald

Frank Lubey Kel Greenwood

Sue Baylissová Sam Greenwoodová

Lýdia Lubeyová Paige Reswicková

Chris Keller Barry Walford

Bert Harley MacDonald

Ann Deeverová Sarah-Jane MacDonaldová

George Deever Nick Walford

OD: Lauren Maldenová

PREDMET: Mrzí ma to, zlatko

DÁTUM: 17. apríl 2018 o 18.23

KOMU: Isabel Becková

Ahoj, zlatko,

och, musíš byť sklamaná. Mrzí ma, že si nedostala rolu. V role slúžky si bola taká dobrá, čo si ten Martin myslí? Včera sme mali s Joshom prvé výročie. Nikdy by som neverila, že rok môže ubehnúť tak rýchlo. Sme takí zamilovaní, až je to trápne. Prepáč, že som sa neozvala. Stala sa zo mňa kamarátka, čo si nájde frajera a zľahne sa po nej zem. Problém je v tom, že tieto retro diskotéky sú riadna makačka (celonočné zmeny v mojom veku, búú), ale aj zábava. Mala by si sa pridať, doniesť nejakých kamošov. Možno sa mi podarí vybaviť zľavu pre známych. Keďže nie si v ďalšej hre, môžeš si teraz vyhodiť z kopýtka. Cmuky-cmuk, L xx

OD: Isabel Becková

PREDMET: Re: Mrzí ma to, zlatko

DÁTUM: 17. apríl 2018 o 18.33

KOMU: Lauren Maldenová

To, že som nedostala rolu, je v pohode. Môžem pomáhať ostatným s učením textu a možno robiť niečo v zákulisí. Som rada, že sa máš dobre. Issy

OD: Isabel Becková

PREDMET: Huráááááá!

DÁTUM: 17. apríl 2018 o 18.39

KOMU: Samantha Greenwoodová

Juchúúú! Blahoželám! Mám z Vás oboch veľkú radosť. So zosúladením skúšok so zmenami sa netrápte – voľačo vymyslíme. Netušila som, že aj Kel pracuje u sv. Anny – ale na psychiatriu nikdy nechodím. Môžeme sa všetci stretnúť a budem Vám pomáhať učiť sa texty počas obednej pauzy alebo po práci. Len čo príde rozpis skúšok, môžete si vymeniť služby s Gaynor a Rileym (má dlhy, takže vždy chce hodiny navyše; jeho priateľ neznáša, keď robí nočné, tak si s Vami vymení denné). Užijete si to! S pozdravom Issy

OD: Sarah-Jane MacDonaldová

PREDMET: Rozpis skúšok

DÁTUM: 20. apríl 2018 o 9.19

KOMU: Martin Hayward

Martin, ešte som nedostala rozpis skúšok. Ak si ho už rozposlal, prosím, prepošli mi ho znovu, aby som si mohla zariadiť opatrovanie a pod. A aj scenáre. Viem, že si chcel, aby sme mali všetci verziu Drake Classics, ale je najdrahšia a nevidím dôvod, prečo by sme si ich mali kupovať sami, hlavne ak Harley je dieťa.

Sarah-Jane MacDonaldová

OD: Nick Walford

PREDMET: Rozpis skúšok

DÁTUM: 20. apríl 2018 o 11.50

KOMU: Martin Hayward

Ahoj, kedy bude prvá skúška? Neviem sa dočkať, ako sa pri tejto hre blysneme.

P. S.: Katastrofálnych 5 : 0.

OD: Isabel Becková

PREDMET: Prepáč!

DÁTUM: 21. apríl 2018 o 8.29

KOMU: Martin Hayward

Milý Martin,

prepáč, že Ťa obťažujem, ale ja, Sam a Kel by sme radi vedeli, kedy sa začnú skúšky Všetkých mojich synov? Obsadenie bolo oznámené už pred dvomi týždňami. Zbehla som na Majer, či tam nestretnem Helen, ale Poľka na recepcii mi povedala, že je preč. Dúfam, že je všetko v poriadku. Kúpili sme si scenáre (aj ja som si jeden zaobstarala, aby som mohla vypomôcť) a už sa usilovne učia texty. Zábavné, ako ľahko si človek osvojí prízvuk, keď vyslovuje slová, ktoré sú v ňom napísané. Neviem sa dočkať, kedy začneme. Pozdrav Helen, Paige, Jamesa a Poppy. S pozdravom Issy

OD: Sarah-Jane MacDonaldová

PREDMET: Rozpis skúšok

DÁTUM: 21. apríl 2018 o 9.11

KOMU: Joyce Walfordová

Joyce, čo sa deje? Nespomínali Martin a Helen v práci niečo o skúškach?

OD: Sarah-Jane MacDonaldová

PREDMET: Rozpis skúšok

DÁTUM: 21. apríl 2018 o 9.14

KOMU: Isabel Becková

Dostala si rozpis skúšok? Musím si zariadiť veci a bez dátumov sa to nedá. Poslala som email Joyce, ktorá je s Helen a Martinom každý deň. Žiadna odpoveď.

Sarah-Jane MacDonaldová

OD: Isabel Becková

PREDMET: Re: Rozpis skúšok

DÁTUM: 21. apríl 2018 o 9.18

KOMU: Sarah-Jane MacDonaldová

Ahoj, SJ,

milé, že si sa ozvala. Ani ja ešte nemám rozpis skúšok. So Sam a Kelom sme sa do toho pustili a učíme sa texty. Prízvuk je oveľa jednoduchší, ako by si človek myslel, takže si nerob starosti, či Ti to pôjde. Sam si veľmi rada predčítava texty so mnou. Nikdy predtým nehrala, ale je prirodzený talent. To s tým rozpisom skúšok je zvláštne. Helen a Martin sú takí zaneprázdnení, že ich nechcem otravovať. Teší sa Harley na svoju prvú dospelácku rolu? Aké super, že Ty, Kevin aj Harley účinkujete v inscenácii. Daj mi vedieť, ak sa budeš chcieť stretnúť kvôli učeniu textov. Ahoj, Issy

OD: Sarah-Jane MacDonaldová

PREDMET: Re: Rozpis skúšok

DÁTUM: 21. apríl 2018 o 9.20

KOMU: Isabel Becková

Prízvuk ma netrápi, len termíny skúšok.

Sarah-Jane MacDonaldová

OD: Barry Walford

PREDMET: Dátumy

DÁTUM: 21. apríl 2018 o 10.10

KOMU: Martin Hayward

Budú skúšky 6., 14., 27. alebo 31.? V prvé dva termíny mám skúšky z krav maga a ostatné futbal. Zdravím, Barry

Koniec ukážky